Document ID: /roh_data/filtered/fineweb-2-filterrobots_roh.jsonl.gz/58848

L'exposiziun d’avertura, curada da Nicole Seeberger, è part da la seria «Gastspiele» dal museum d'art grischun. Ella ha il titel «Val Lumnezia - aspects». Exponidas èn pliras fotografias e maletgs da la Val Lumnezia. Igl intent è da mussar differents aspects dal svilup da la val Lumnezia.
Chasa da cultura vitala e moderna
La administratura da la Casa d'Angel, Anne-Louise Joël, è fitg cuntenta cun l'emprima exposiziun en «sia» chasa. Avir maletg en lightbox.
Ella na vul numnadamain betg mo mussar bels maletgs. Cun las exposiziuns vul ella era dar impuls als visitaders. Anne-Louise Joël vul crear ina chasa da cultura regiunala che tematisescha era temas actuals. Uschia vegnan las proximas exposiziuns planisadas cun l'idea d'involver ils indigens ed d'infurmar els sur da l’atgna istorgia e cultura.
Cristal dal Piz Regina
Ina attracziun tut speziala sa chatta en il tschaler da la Casa d’Angel. Là è exponì in dals dus cristals giganticas dal Piz Regina. Il cristal da quarz da fim paisa bunamain 1'000 kg e vala sco in dals pli gronds cristals dal mund.
La vernissascha da l'emprima exposiziun en la Casa d'Angel ha lieu sonda, ils 11 da zercladur 2015 a las 17:00.